崇禎十六年，李自成殺羅汝才，合其眾。陷襄陽、荊州、德安、承天、西安、延安諸府，陷潼關，孫傳庭戰歿，或云亡去，未知其詳。閣臣周延儒請督師禦女真，日宴樂，久無功，為錦衣衛所發，論罪死。崇禎十七年，李自成陷太原，官軍力戰殉國。自成軍次大同，李建泰疏請南遷，帝欲死社稷，不從。自成軍陷居庸關，陷昌平，薄京師。京師內、外城相繼陷，帝登萬歲山，四顧烽火，大悲，令宮人各自散去。孝節烈皇后自經。帝召公主至，謂曰:「爾何生我家？」手刃之，公主薨。復召中官王承恩對飲。畢，帝引中官欲出城，至安定門，門不啟，乃復還宮。自經於萬歲山之壽星亭，崩。年三十。御書衣襟曰:「朕涼德藐躬，上干天咎，然皆諸臣誤朕。朕死無面目見祖宗，自去冠冕，以髮覆面。任賊分裂，無傷百姓一人。」時殉節者數十人。繼起殉國者無算。是年夏四月，女真入山海關，命民辮髮。五月，入京師，盡驅漢民出，以駐兵士。葬大行皇帝於思陵。安宗弘光元年，上諡、廟號。清廷追諡莊烈愍皇帝。昭宗狩滇中，改廟號曰威宗。謚曰烈皇帝。